google/wiki40b huggingface dataset:
Országház

Országház (doslova "Krajinský dom") je budova maďarského parlamentu. Je jedným z národných symbolov Maďarska a jednou z najstarších vládnych budov v Európe. Po roku 1989 tiež symbolizuje návrat Maďarska k slobode a demokracii.

Poloha

Országház leží na nábreží Dunaja. Hlavné priečelie budovy je obrátené smerom k rieke, ale hlavný vchod je z námestia Kossuth Lajos tér. Veľkolepá budova a priľahlé námestie majú celkovú rozlohu 65 000 m². Országház je najväčšou budovou v Maďarsku. Po dokončení bola najväčšou parlamentnou budovou v Európe, v súčasnosti je druhou (po Paláci Parlamentu v Bukurešti).

Budova

Komplex Országházu je 268 metrov dlhý a 123 metrov široký. Jeho novogotická kopula je 96 metrov vysoká, čo má symbolický význam pripomínajúci dátum príchodu Maďarov do vlasti v roku 896.
Vonkajšie steny sú zdobené 88 plastikami maďarských náčelníkov a kráľov, sedmohradských vojvodov, významných vojvodcov a ďalších, ktorí dvíhajú zrak k 96 metrov vysokej kopule týčiacej sa nad symetrickými krídlami budovy.

Dejiny

Po vzniku Budapešti (spojením troch miest) v roku 1873 bola potrebné postaviť novú reprezentatívnu vládnu budovu. Tú navrhol architekt Imrich Steindl. Stavba začala v roku 1885 a dokončená bola až v roku 1904. Pracovalo na nej viac ako 1000 robotníkov; na stavbu bolo použitých okolo 40 miliónov tehál, pol milióna ozdobných kameňov a 40 kg zlata.
Jean Daniel Cadinot

Životopis

Jean Daniel Cadinot sledoval najprv kariéru fotografa. Ako prvé aktfotografie vyšli nahé portréty spisovateľa Yvesa Navvaru a speváka Patrick Juveta. Cadinot začal s rozširovaním pornografických fotiek. Potom začal distribuovať pornofilmy. V roku 1978 začal s nakrúcaním pornofilmov. V jeho produkčej firme French Art vyprodukoval Cadinot tucty 16-mm filmov. Od začiatku tieto filmy kládly veľký dôraz na situácie a kostými. Chvíľami existuje uzatvorený dej. Presadia sa nespočetné homosexuálne fantázie ako napríklad sex v kláštornom internáte, sex v polepšovni, sex na skautskom výlete, cruising v Paríži, sex na benátskom karnevale a časté sú aj fantázie znásilnenia. Herci sú prevažne mladý (18 - 25 ročný). Popri nápadne spontánej sexualite filmov, ktoré nie sú nakrútené so svalnatými modelmi žiariacim filmštýlom, sa Cadinotov štýl vyznačil prostredníctvom humoru a irónie, čo je napríklad viditeľné pri použití hudby, ktorá sex občas ironicky komentuje. Najznámejší sa stal film Harem z roku 1984, ktorý sa odohráva na maghrebskom bazáre a v ktorom má hlavná postava sex s početnými arabsky hovoriacimi obchodníkmi z bazáru po sebe, zdanlivý realizmus, ktorý vzbudil pozornosť, najmä v USA. K novo castingovaným hercom sa z času na čas, pridávali hosťujúci herci ako Daniel Brown alebo Jens Hammer. Po prechode na videotechniku v 1990-tich rokoch sa Cadinotove filmy stali menej význačnými a dôrazne konvenčnejšími. Od roku 2000 sa pokúšal svojimi prerobenými verziami vlastných predošlých filmov oživiť svoj typický štýl, ktorý bol nielen eroticky ale aj umelecky na úrovni. Cadinot umrel v apríli 2008 vo veku 64 rokov na následky srdcového infarktu.
Jurij Michajlovič Baturin

Životopis

Vo svojej rodnej Moskve absolvoval viacero škôl. V roku 1973 ukončil štúdium na Moskovskom fyzikálno-technickom inštitúte s titulom inžinier fyziky a začal pracovať u NPO Energija v Moskve. O sedem rokov neskôr absolvoval Lomonosovu univerzitu (o. i. odbor žurnalistika). V roku 1990 nasledovala vedecká stáž na Kennan Institute v USA a potom sa dostal do kancelárie prezidenta Jeľcina ako jeho konzultant. V rokoch 1991 – 1997 bol zamestnaný na fakulte žurnalistiky Lomonosovej univerzity. V roku 1993 bol zvolený do prezidentského sovietu v Moskve a prevzal niekoľko riadiacich funkcií. V roku 1997 sa dostal do tímu kozmonautov, prešiel výcvikom a o rok neskôr už do vesmíru letel prvýkrát. Po návrate síce v tíme zostal, ale venoval sa práci pre Novaja gazeta a potom išiel učiť ako profesor politickej analýzy na Moskovský inžiniersko-fyzikálny inštitút. V roku 2000 absolvoval vojenskú akadémiu Generálneho štábu Ruskej federácie a potom sa vrátil pracovať aj do výcviku kozmonautov v Hviezdnom mestečku. V roku 2001 letel do vesmíru druhýkrát.
V roku 2005, keď mal 56 rokov, sa bol liečiť v českých Tepliciach a predniesol tu aj svoje úvahy o budúcnosti niektorých projektov kozmonautiky. Toho istého roku bol hosťom Týždňa ruskej kultúry v Drážďanoch.
Motor s valcami do X

Motor s valcami do X alebo krížový motor je typ štvorvalcového alebo štvorradového jednohriadeľového piestového spaľovacieho motora, ktorého priečny rez je v tvare písmena X.  Ide zároveň o špeciálny prípad hviezdicového motora.
Tieto motory boli často odvodené z existujúcich vidlicových motorov. Ich výskyt však nie je veľmi častý, pretože boli príliš komplikované a ťažké v porovnaní s inými hviezdicovými motormi. Pri rovnakom počte valcov je konštrukcia kompaktnejšia v porovnaní s vidlicovým motorom s kratším kľukovým hriadeľom.
Väčšina motorov s valcami do X je z obdobia druhej svetovej vojny, navrhnutých ako pohonné jednotky väčších vojenských lietadiel. Väčšina z nich bolo dvadsaťštyrivalcových odvodených od dvanásťvalcových vidlicových motorov.
Letisko Slavnica-Dubnica nad Váhom

Poloha

Nachádza sa v Považskom podolí na strednom Považí, severne od mesta Dubnica nad Váhom a v blízkosti obce Slavnica.

Charakteristika

Dvojica trávnatých vzletových a pristávacích dráh má dĺžku 1100 a šírku 100 m. V súčasnosti je letisko bez pravidelných liniek. 
V areáli letiska sa nachádza Letecké múzeum Slavnica. Spravuje ho Aeroklub Dubnica nad Váhom, ktorého členovia mu zabezpečili 10 lietadiel. Návšteva múzea je bezplatná.
Davisov pohár 2009

Davisov pohár 2009 je 98. ročník najvýznamnejšej tímovej súťaže v mužskom tenise. Finále sa odohralo v dňoch 4. - 6. decembra 2009 v Barcelone a víťazom sa stalo domáce Španielsko.
Objektivizmus (Ayn Randová)

Objektivizmus je kompletný filozofický systém vytvorený Ayn Randovou. Jeho metafyzické základy prerastajúce do politickej filozofie vytvárajú konzistentnú ideovú doktrínu s jasnou praktickou aplikáciou.
Štyrmi piliermi systému je objektívna realita, rozum, individualizmus a kapitalizmus.
1. Realita je metafyzickou entitou, ktorá je objektivna a absolútna. Fakty sú nezávislé na citoch, túžbach či želaniach ľudí.
2. Rozum je jediný spôsob uchopenia reality. Epistemologická rovina jej filozofie chápe rozum ako jediný zdroj poznania.
3. Každý človek je účelom a cieľom sám o sebe. Randovej filozofia zdôrazňuje racionálny individualizmus a vlastné štastie ako najvyšší morálny cieľ života.
4. Ideálnym politicko-ekonomickým systémom je laissez-faire kapitalizmus.
Viktor Béreš

Vzdelanie

Béreš vyštudoval na Ekonomickej univerzite Bratislava s vyznamenaním. Plynule hovorí anglicky aj nemecky. Je držiteľom certifikátu z Wirtschaftsunivertsität vo Viedni.

Politická kariéra

Viktor Béreš bol poslancom Národnej rady SR od septembra 2003 za stranu ANO. V roku 2005 však z ANO odišiel a vzdal sa aj funkcie poslanca parlamentu. Stranu Béreš kritizoval z nedostatočného liberalizmu, tá ho naopak obvinila z brania úplatkov.
V roku 2016 sa stal jedným zo spoluzakladateľov politickej strany NAJ - Nezávislosť a jednota a odvtedy je jej predsedom.  Program strany NAJ deklaruje ukončiť mocenský vplyv finančných skupín a oligarchie na chod Slovenska. Zároveň Béreš deklaroval, že chce zachovať slobodné podnikanie a súčasne zaviesť čiastočnú reguláciu v oblasti energetiky a poľnohospodárstva. Ďalšie jeho ciele sú potravinová sebestačnosť a zásadné zvýšenie miezd a dôchodkov, ktoré majú podľa jeho analýz údajne pomôcť napredovaniu slovenskej ekonomiky.
V Bratislave by v prípade zvolenia bojoval proti developerom a reklamnému smogu.
Gondrexange

Poloha

Obec má rozlohu 22,88 km². Najvyšší bod je položený 319 m n. m. a najnižší bod 266 m n. m.

Obyvateľstvo

Počet obyvateľov obce je 481 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Stanislav Vilhelmovič

Životopis

Okolo 1441 si kúpil dom na námestí v Kremnici a stal sa kremnickým mešťanom. Prostredníctvom sobáša s vdovou Agnešou Bergovou, rod. Jungovou získal majetok ťažiarov Jungovcou v Banskej Bystrici (1469 majetok zdedil). Časť majetku banskobystrických Jungovcov mal v zálohu (pred 1456). Postupne sa stal v strednej Európe známym veľkoobchodníkom s drevom, ktoré ťažil v kráľovských lesoch v okolí Brezna. Spoluvlastník žilinského dedičného richtárstva.
Tichý Potok

Charakteristika

Tichý Potok je podhorská obec ležiaca pod Levočskými vrchmi. Územie obce tvorí na masívnej hornatine karpatský flyš. Má oglejené a nivné pôdy. Prevláda smrekovo-bukový porast. Nachádza sa tu murovaný gréckokatolícky chrám zasvätený Zosnutiu presvätej Bohorodičky. Domy sú radovo rozložené pozdĺž cesty vedúcej od Lipian cez Brezovicu, smerom od Blažova. Koniec obce tvorí časť zvaná Javorina, ľudovo nazývaná Hájenka, ktorá bola postavená po vzniku vojenského pásma Javorina pre ľudí pracujúcich pre vojenské lesy.

História

Pôvodný názov obce bol nemecký Stielbach vo význame Tichý Potok. Tvorili ju vlastníci obce, šľachtici spišsko-nemeckého pôvodu. Z nemeckého názvu zakrátko vznikol slovenský Štelbach. Patril šľachticom z Brezovice. Koncom 16. storočia bol Štelbach stredne veľkou obcou. Nachádzajú sa tu cerkov, fara a škola pre prvý stupeň. Obyvatelia boli väčšinou rusínskeho pôvodu. V roku 1628 obec vyhorela. Najviac obyvateľov (768) mala v roku 1890. V roku 1997 postihla obec povodeň.
Secesná architektúra na Slovensku

Secesia sa na Slovensko dostala ku koncu 19. storočia a na začiatku 20. storočia. Devätnáste storočie je obdobím obrovských zmien v architektúre,  hľadania nových ciest a neobracať sa k stereotypu minulosti.

Vplyvy a príčiny

Rozvoj priemyslu a techniky priniesol nové typy stavieb, materiálov a napomohli vzniku ďalších  štýlov. Tieto tendencie našli podporu aj v nových estetických teóriách.  
Nové vyjadrovacie prostriedky hľadali mimo klasickej tradície, v zdrojoch takých rozmanitých, ako boli technológie, národné mýty či ľudová architektúra.
Slovensko však podstatnejšie prispelo k obrode architektúry nie v dekadentnej secesií, ale aj vo vitálnom pretavení národných podnetov. Dielo Dušana Jurkoviča patrí v tomto ohľade k tomu najlepšiemu čo krajina dala Európe.

Dušan Jurkovič

Bol vybraný ako ideálny na prestavbu niektorých moravských kúpeľov na slovanský spôsob a neopakovať podobu západných kúpeľov. Na jeho luhačovických stavbách možno dobre rozlíšiť spôsob, akým sa stýka starší národopisný princíp s hlavným vývojovým prúdom, ktorý smeroval cez secesiu k moderne. 
Ďalšou významnou etapu vývoja k modernej architektúre boli dve vily, ktoré Jurkovič navrhol pre svoju rodinu v Brne a pre Dr. Náhlovského v Prahe. Obe sú pôdorysne tvarované v duchu anglických vilových stavieb. Vonkajší tvar sa prelamuje a z neho vystupujú jednotlivé vnútorné objemy. 
Po skončení vojny sa vrátil na Slovensko a navrhol pozoruhodnú stavbu – mohylu generála M. R. Štefánika na Bradle.

Uhorská secesia

Popri tradičných historizujúcich stavbách sa tu vytvorila osobitná uhorská secesia, ktorej predstaviteľmi boli najmä Ödön Lechner a István Medgyaszay. 
Jednou z najznámejších Lechnerových stavieb na Slovensku patrí kostol Sv. Alžbety zvaný Modrý kostolík (1909-1914) v Bratislave. Podľa jedného zo starších výkresov mal mať kostolík kupolu. Profilovaná ornamentálna krivka lemuje a rámuje základné architektonické tvary. 
István Medgyaszay bol autorom viacerých kostolov, ale najznámejší je prvý oceľobetónový kostol sv. Alžbety v Muli pri Veľkom Krtíši. Aj anjeli lemujúci atiku sú z toho istého materiálu. 
Stopy secesie zostali na mnohých radových domoch bohatších miest na Považí či na východnom Slovensku. Niekedy zbadáme na ich priečeliach rastlinný ornament, smelú asymetriu alebo maľbu zasnenej devy. 
V Piešťanoch postavili kúpeľné domy Thermia Palace a Irma, ktoré sú plné secesnej ornamentaliky v duchu oficiálnej budapeštianskej línie architektúry z konca secesie.

Viedeň

Iná bola secesia prichádzajúca na Slovensko z Viedne. Na dunajskom nábreží v Bratislave stojí budova Filozofickej fakulty UK, ale pôvodne ju postavili ako vojenské veliteľstvo. Pripomínajú to helmice na atike. Budovu navrhol Josef Rittner. Dôstojná budova je zvonku neveľmi nápaditým ohlasom prác Otta Wagnera. Pôsobivá je však hlavná sála, ktorá dostala meno Moyzesova a v súčasnosti sa využíva na koncerty.
Jozef Jonáš

Životopis

Študoval na gymnáziu v Banskej Štiavnici a Váci, filozofiu v Bratislave, 1806-1808 externe na Baníckej akadémii v Banskej Štiavnici. Od študenstských čias sa venoval mineralógii, pri zbere minerálov precestoval celé Uhorsko. Zúčastnil sa  geologického prieskumu Banskej Bystrice, Smolníka a i. Kustód prírodovedeckých zbierok Národného múzea v Budapešti, člen  viacerých zahraničných učených spoločností. Autor článkov v odbprných i zahraničných časopisoch.
Daniel Olejár

Život

V roku 1980 absolvoval odbor matematika, špecializáciu Teoretická kybernetika a matematická informatika na Prírodovedeckej, resp. Matematicko-fyzikálnej fakulte UK (MFF UK), kde získal aj vedeckú hodnosť kandidáta vied (1987) a vedecko-pedagogickú hodnosť docent (1989). Na MFF UK, neskôr FMFI UK pôsobil ako interný ašpirant, odborný asistent, docent a od roku 2003 tu pôsobí vo funkcii profesora. Je garantom študijného programu informatika. Štyri funkčné obdobia bol a v súčasnosti je vedúcim Katedry informatiky FMFI UK.
Odborne pracoval v oblasti diskrétnej matematiky a teórie náhodných grafov, začiatkom deväťdesiatych rokov prešiel do oblasti kryptológie a informačnej bezpečnosti. Podieľal sa na návrhu šifrovacieho algoritmu pre Ministerstvo vnútra SR, návrhu klíringového systému Národnej banky Slovenska, koordinoval prípravu poslaneckého návrhu zákona o elektronickom podpise a podieľal sa na príprave ďalších zákonov, vykonávacích predpisov a štátnych koncepcií (Informatizácia spoločnosti, Národná stratégia informačnej bezpečnosti v SR, Návrhu systému vzdelávania v oblasti informačnej bezpečnosti, Zákona o informačnej bezpečnosti, Štandardov pre informačné systémy verejnej správy a i.). Bol tiež predsedom subkomisie Slovenského ústavu technickej normalizácie pre informačnú bezpečnosť, dlhoročným členom výboru Slovenskej informatickej spoločnosti. Dvanásť rokov pôsobil ako hlavný skúšajúci pre organizáciu ISACA. Bol členom Akademického senátu MFF, resp. FMFI UK, jedno funkčné obdobie bol členom a druhé podpredsedom AS UK. Od februára 2015 je prorektorom UK.
Topolany (Olomouc)

Topolany sú bývalá moravská obec, súčasná mestská štvrť a katastrálne územie štatutárneho mesta Olomouca. Ležia na západe mesta. V roku 2011 tu žilo 357 obyvateľov, ktorí obývali 118 domov. 
Prvá písomná zmienka o obci pochádza z roku 1141. Obec je súčasťou Olomouca od začiatku roka 1975.

Geografia

Mestská štvrť sa rozkladá v údolí sprašovej vypukliny zaberajúcej priestor medzi riekou Moravou a riečkou Blatou, na sútoku Stousky a Křelovského potoka. Väčšia časť štvrte sa nachádza v nadmorskej výške 240 metrov nad morom. 
Na západe štvrť hraničí s katastrom obce Ústín, na severe s obcou Křelov-Břuchotín, na východe s mestskými časťami Olomouca Neředín a Řepčín, na juhu s Hněvotínom. Od vlastného mesta je oddelená diaľnicou D35.

Doprava

Štvrťou prechádza cesta II/448 a cesta III. triedy smerom na Hněvotín.
Zachádza tu linka MHD číslo 26. V zastávke Olomouc, Topolany, Kríž (vedľa kaplnky Božského srdca Ježišovho, na ceste II/448) zastavujú prímestské autobusy spoločnosti Arriva Morava, a.s. a dopravcu Vojtila Trans s.r.o. Okrajovo sú prímestskými autobusmi Vojtila Trans s.r.o. obsluhované aj dve zastávky vnútri štvrte: Olomouc, Topolany, Bílkova a zastávka MHD Olomouc, Topolany.
Martin Erat

Klubový hokej

Martin Erat je útočník hrajúci na ľavom krídle. Je 184 cm vysoký a váži 90 kg (údaj z roku 2006). S vrcholovým hokejom začínal v sezóne 1998/99 v klube HC Hamé Zlín v českej hokejovej extralige. V roku 1999 ho v úvodnom drafte NHL vybral klub Nashville Predators v 7. kole ako 191. v celkovom poradí. V nasledujúcej sezóne odišiel do zámoria, kde strávil 2 sezóny v juniorskej súťaži WHL. V sezóne 2001/02 sa v drese Nashvillu dostal prvýkrát na ľad NHL a hrá za tento klub s číslom 10 dodnes. Počas lockoutu v NHL v sezóne 2004/05 hral za rodný klub HC Hamé Zlín. Na sezónu 2005/06 má s Nashvillom uzavretú zmluvu s ročným príjmom 875 tisíc dolárov ročne.

Reprezentácia

Martin Erat získal s reprezentáciou Česka bronzovú olympijskú medailu na Zimných olympijských hrách 2006 v Turíne. Oblieka reprezentačný dres s číslom 91. Bol nominovaný aj na Majstrovstvá sveta v lotyšskej Rige, kde získal striebro.

Zimné olympijské hry 2006

Česko získalo na Zimných olympijských hrách 2006 bronzové medaily. Úvod olympiády českej reprezentácii nevyšiel, keď v základnej skupine skončila až na štvrtom, poslednom postupovom mieste, po prehrách so Švajčiarskom 2:3, Fínskom 2:4 a Kanadou 2:3. Vo štvrťfinále Česko vyradilo Slovensko. V semifinále ich vyradili neskorší zlatí medailisti Švédi a v boji o bronzové medaily porazili Rusko 3:0.
Magny-Danigon

Poloha

Obec má rozlohu 7,52 km². Najvyšší bod je položený 463 m n. m. a najnižší bod 302 m n. m.

Obyvateľstvo

Počet obyvateľov obce je 459 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Bitka pri Gaugaméle

Bitka pri Gaugaméle (iné názvy: bitka pri Gaugamele, bitka pri Gaugamélach, bitka pri Gaugamelách, bitka pri Arbéle; Gaugaméla/Gaugamély – po grécky Gaugaméla – je dnešná dedina Tel Gomel v severnom Iraku) bola bitka, ktorá sa odohrala 1. októbra roku 331 pred Kr. medzi gréckymi vojskami Alexandra Veľkého a Peržanmi vedenými kráľom Dareiom III. Radí sa medzi najväčšie a najvýznamnejšie bitky svetových dejín.
Za dva roky po bitke pri Isse Alexander ovládol celé východné pobrežie Stredozemného mora a Egypt. Odtiaľ sa vydal cez Sýriu do centra Perzskej ríše. V lete roku 331 pred Kr. Alexandrove vojsko bez odporu prekročilo Eufrat a Tigris a až na planine pri dedine Gaugaméla sa mu do cesty postavila obrovská perzská armáda. Proti sebe stála 50 tisícová grécka a 250 tisícová perzská armáda a napriek mnohonásobnej početnej prevahe Peržanov si Alexander Veľký pripísal rozhodujúce víťazstvo, po ktorom nasledoval zánik Perzskej ríše.
Saint-Geniez-ô-Merle

Poloha

Obec má rozlohu 15,83 km². Najvyšší bod je položený 563 m n. m. a najnižší bod 243 m n. m.

Obyvateľstvo

Počet obyvateľov obce je 109 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Attila Szabó (slovenský kanoista)

Kariéra

Jeden z najúspešnejších pretekárov v histórii slovenskej i česko-slovenskej rýchlostnej kanoistiky. Na majstrovstvách sveta získal štyri medaily, prvé cenné kovy priviezol z MS 1987 v Duisburgu. V roku 1989 v Plovdive získal titul majstra sveta na 10 kilometrovej trati, v tom istom roku bol vyhlásený za najlepšieho športovca Československa. Szabó získal prvú medailu pre slovenskú kanoistiku v ére samostatnosti.
Zúčastnil sa troch olympiád, debutoval na OH 1988 v Soule, kde sa ako jediný zo všetkých účastníkov kanoistických súťaží prebojoval do dvoch finále, na 500 aj 1 000 metrov. Najlepšie umiestnenie dosiahol v Barcelone 1992, kde obsadil štvrté miesto ako člen štvorkajaku na 1 000 metrov.
Ymnos eis tin Eleftherian

Dejiny hymny

Grécka hymna pochádza z básne, ktorá by sa slovensky dala vzletne preložiť ako „Chválospev slobode“. Eleftheria (Sloboda) je dodnes obľúbené grécke ženské meno, ktoré sa vzťahuje k starovekej Aténe. Báseň obsahujúcu 158 veršov napísal vtedy ešte mladý národný básnik Dionysios Solomós, ktorého inšpiroval boj gréckeho národa v revolúcii roku 1821. Hymna ospevuje hrdinstvo gréckych bojovníkov, popisuje ich utrpenie a obetavosť, odsudzuje politiku mocností voči Grécku.
O sedem rokov neskôr známy hudobník, Nikolaos Mantzaros, zložil hudbu. Dielo si získalo obľubu a priazeň gréckeho kráľa Ottona I. ktorý odmenil oboch autorov. Avšak oficiálnou hymnou zostala naďalej nemecká cisárska hymna. Až po abdikácii kráľa parlament prijal za hymnu dielo Soloma a Mantzara. Melódia piesne je zvláštnym netypickým metrom, ktorý pochádza z ľudového tanca tsamiko.
V roku 1865 zaviedol grécky kráľ Juraj I. štátnu hymnu Grécka. Guinessova kniha rekordov ju uvádza ako najdlhšiu pieseň tohoto druhu (158 veršov). Spieva sa však iba prvá sloha. Od roku 1966 je Ymnos eis tin Eleftherian zároveň hymnou Cypru. Cyperskí Turci sa však hlásia k hymne tureckej. Východiskom z tejto situácie môže byť oznamovaná zmena najdôležitejšej národnej piesne.
Športový klub Noxwel

Hádzanársky oddiel

Hádzanársky oddiel bol založený v roku 2013, čím sa oživila dlhoročná tradícia hádzanej v Sečovciach. Tvoria ho tri družstvá – družstvo mladších žiakov (hrá v súťaži Majstrovstiev košicko-prešovského kraja), družstvo mladších dorastencov (hrá v najvyššej súťaži, 1. lige) a družstvo mužov, ktoré v sezóne 2014/15 nastúpilo do skupiny B (východ) 1. ligy.

Jazdecký oddiel

Jazdecký klub vznikol v roku 2007. Členovia klubu trénujú vo vlastnom jazdeckom areáli, ktorý disponuje pieskovým kolbiskom, na Blatnej ulici v Sečovciach (tiež: Športovo-oddychový areál KORA MIRA Sečovce). K augustu 2011 klub disponoval 14 koňmi na súťaže v parkúrovom skákaní.

Zorganizované registrované preteky

4. – 5. septembra 2010 klub zorganizoval nultý ročník Jazdeckých pretekov o putovný pohár primátora mesta Sečovce. Preteky v parkúrovom skákaní sa konali v uvedenom areáli, celkovo v ôsmich súťažiach (jedna v kategórii ZM, dve Z, dve ZL, dve L a jedna otvorená súťaž).
Od roku 2011 klub organizuje preteky v parkúrovom skákaní Cena firmy Noxwel Sečovce. Prvý ročník sa konal 3. – 4. septembra 2011 a zúčastnilo sa na ňom cca 60 pretekárov z celého Slovenska. Preteky prebiehali v siedmich súťažiach – súťaži pre deti, juniorov a mladých jazdcov (do 21 rokov) v kategórii ZM, dvoch súťažiach kategórie Z, dvoch v kategórii ZL (z toho jedna so stupňovanou náročnosťou), jednej v kategórii L a vo finálnej súťaži „Cena firmy Noxwel“ v bariérovom skákaní. Druhý ročník sa uskutočnil 1. – 2. septembra 2012, taktiež v siedmych súťažiach (Cena Budošport, dve súťaže kategórie Z, dve v kategórii ZL a dve v kategórii L). 3. ročník pretekov prebiehal 7. septembra 2013 v štyroch súťažiach – Cena Budošport, Cena firmy KRUMO (kategória Z), Cena firmy PGT Premium (kategória ZL) a finálna súťaž Cena firmy NOXWEL (kategória L).
Volejbalová extraliga mužov 2017/18

Systém súťaže

Po odohraní základnej časti raz doma a vonku sa družstvá v 2. časti súťaže (nadstavbovej) rozdelili na 2 skupiny, o 1. – 4. a o 5. – 9. miesto. Družstvá si body zo základnej časti prenášali do nadstavbovej časti, v ktorej odohrali zápasy s každým družstvom raz doma a vonku. Družstvá na 1. až 8. mieste po nadstavbovej časti postúpili do štvrťfinálových zápasov play-off. Štvrťfinálové duely play-off sa hrali na 2 víťazné zápasy, semifinálové duely a duel o 3. miesto na 3 víťazné zápasy, duely o umiestnenie na 2 hrané zápasy a finálový duel na 4 víťazné zápasy. Zo súťaže priamo nevypadlo žiadne družstvo; družstvo na 9. mieste v nadstavbovej skupine odohralo prelínaciu súťaž s dvoma účastníkmi 1. ligy.
Perrigny-sur-Loire

Poloha

Obec má rozlohu 15,4 km². Najvyšší bod je položený 342 m n. m. a najnižší bod 213 m n. m.

Obyvateľstvo

Počet obyvateľov obce je 149 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Ján Dobrota

Životopis

Posledný hrebenársky majster v Banskej Bystrici-Radvani. Vyučil sa u radvanského hrebenára Jesenského a u svojho otca, živnostenský list získal (1931). Vyrábal hrebene pre výrobné družstvo v Dobrej Nive, neskôr zamestnanec Stavoindustrie v Banskej Bystrice.
Mont-Saint-Martin (Aisne)

Poloha

Obec má rozlohu 5,81 km². Najvyšší bod je položený 208 m n. m. a najnižší bod 73 m n. m.

Obyvateľstvo

Počet obyvateľov obce je 80 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Pavel Cancrini

Životopis

Po štúdiách v Banskej Bystrici pôsobil od roku 1806 ako evanjelický farár v Partizánskej Ľupči, od roku 1807 ako farár a senior v Dolnom Kubíne. Bol tiež kultúrno-výchovným pracovníkom a podporovateľom slovenských študentov.

Tvorba

Je autorom náboženskej literatúry a povesti Krvavá noc na zámku Oravskom (jej námet použil Ján Kalinčiak v próze Orava) a tiež prekladateľ.